’n Mens wonder of hy dalk effens bekommerd is daaroor dat hy 15 jaar ná die aanvaarding van ’n Grondwet wat ons almal rasloos gelyk stel in ’n onderhoud oor ’n groep praat wat hul identiteit as ’n minderheid aan die hand van hul velkleur juis van die staat kry.
Mantashe het gepraat van weerstand in Afrikaner-geledere teen veranderinge in die samelewing. Hy het verwys na sy eie seun wat toelating tot ’n kursus geweier is. Hy sê daar moet steeds regstel-ling wees.
Dat swart mense in die verlede weens velkleur van baie dinge uitgesluit is, is ’n feit. Dat hulle weens nagevolge van die verlede soms steeds uitgesluit bly, is ook waar. Maar dit is natuurlik ook waar dat hulle vandag baie kere uitgesluit word weens die ANC se swak landsbestuur – byvoorbeeld wat onderwys betref.
Mantashe het ook gesê: “Die minderhede moet besef hulle het ook ’n rol in versoening te speel. As hulle nie saamspeel nie, gaan daar nie versoening wees nie.”
En hulle het dit gedoen in die goeie geloof dat die ooreenkom wat die ANC terselfdertyd aangegaan het, nagekom sal word.
Met ander woorde dat regstellende aksie ’n opheffing van swart Suid-Afrikaners sou meebring, maar dat wit Suid-Afrikaners nie in die proses afgedruk en uitgesluit sou word nie.
Die feit dat wit Suid-Afrikaners as ’n groep nog die meeste rykdom het, behoort niemand te verblind wat aan die debat deelneem nie.’n Groot deel van die ouer geslag wittes het dalk geld in die bank en besit eiendom en ander bates, maar ’n jonger geslag wittes se lewe lê nog voor hulle – en hulle word as ’n rasgroep na die kantlyn toe uitgeskuif.